b'\n_START_ARTICLE_\nJ\xc3\xb8rgen Thygesen Brahe til Tostrup\n_START_SECTION_\nBiografi\n_START_PARAGRAPH_\nHan var s\xc3\xb8nn av Thyge Axelsen Brahe til Tostrup, og farbror til astronomen Tycho Brahe. Hans ekteskap med Inger Johansdatter Oxe var barnl\xc3\xb8st, og J\xc3\xb8rgen hadde derfor laget en avtale med sin bror Otte, om at han en dag skulle f\xc3\xa5 oppdra en av Ottes fremtidige s\xc3\xb8nner. Tycho ble f\xc3\xb8dt sammen med en tvillingbror, som var d\xc3\xb8d ved f\xc3\xb8dslen, og Otte var derfor ikke s\xc3\xa6rlig lysten p\xc3\xa5 \xc3\xa5 gi fra seg det levende barnet. J\xc3\xb8rgen kidnappet derfor den unge Tycho (Tyge) og tok ham med til Tostrup slott, hvor han s\xc3\xb8rget for guttens oppdragelse. Otte \xc3\xb8nsket ganske visst at Tycho skulle ha en milit\xc3\xa6r utdannelse, slik det s\xc3\xb8mmet seg for adelige, men onkel J\xc3\xb8rgen ville det annerledes, og holdt p\xc3\xa5 at boklig l\xc3\xa6rdom med latin, jus og statskunnskap var den riktige veien for barnet. Alt dette skapte i en periode en viss knute p\xc3\xa5 tr\xc3\xa5den mellom br\xc3\xb8drene._NEWLINE_J\xc3\xb8rgen var i besittelse av store gods i b\xc3\xa5de Sk\xc3\xa5ne, Fyn og p\xc3\xa5 Lolland, deriblant betydelige forleninger. Han var blant annet tilknyttet Nyk\xc3\xb8bing slott som dronning Sophies lensmann._NEWLINE_Under den nordiske syv\xc3\xa5rskrig utmerket han seg som sj\xc3\xb8kriger i slaget ved \xc3\x98land i 1564 og i slaget ved R\xc3\xbcgen i 1565, hvor Herluf Trolle ble d\xc3\xb8delig s\xc3\xa5ret. Han fulgte Trolle tilbake til K\xc3\xb8benhavn, hvor han senere p\xc3\xa5dro seg en sykdom etter \xc3\xa5 ha reddet kong Frederik II som ble kastet av hesten og ut i kanalen ved H\xc3\xb8jbro, broen som ledet over til Slotsholmen og K\xc3\xb8benhavns slott.'